<classify> Ewe Majaliwa Mwema Salaam Aleikhum. NAKUANDIKA waraka huu kwa sababu kubwa mbili tu; Mosi kwa sababu kwa nafasi yako, wewe ndiye Mtendaji Mkuu wa Shughuli za Serikali na ndiyo Mwamvuli wa Rais John Magufuli kwa maana wewe ndiye unayemkinga kabla mambo hayajafika kwake lakini Pili kwa sababu wewe u mpenzi wa mchezo wa mpira wa miguu. Nafahamu kwamba nchi yetu imewahi kupata bahati ya kuwa na Mawaziri Wakuu waliokuwa wanakuja viwanjani kutazama michezo kama vile Rashid Kawawa mwanachama mwenye kadi namba moja ya Simba SC, John Malecela na Frederick Sumaye. Hata hivyo, kwa maana ya mapenzi ya mchezo wa soka, sidhani kama tumewahi kuwa na Waziri Mkuu anayekufikia. Hii ni kwa sababu wewe uliupenda mchezo huu kufikia kiasi cha kujifunza na kuwa kocha kamili wa mchezo huu. Nakuandikia pia kwa sababu nataraji utakuwa katika mood nzuri kimichezo. Umeiona klabu ya Simba ikifanya vema mwaka huu, umeiona Taifa Stars ikifuzu kushiriki AFCON baada ya miaka takribani 40 ya kuishi nyikani, umeiona Namungo FC ikipaa katika medani zetu na kisoka na nimekuona juzi ukiwachangia na kutaniana na watani wako wa jadi, Yanga, katika Hafla ya Kubwa Kuliko. Ewe Waziri Mkuu, nina jambo. Na sitataka kutumia fursa hii kulaumu yeyote. Ninakuandikia ili uangalie lipi lipo ndani ya uwezo wako na kama kuna uwezekano wa kuchukua hatua za haraka, basi hatua hizo zichukuliwe. Jambo lenyewe ni kuwa Taifa Stars iko Misri lakini imekaa kama yatima. Mashujaa wetu wapo kule lakini ni taarifa kidogo sana zinawafikia Watanzania. TFF kupitia TV yao ya mtandaoni wanajitahidi lakini Tanzania ina vyombo vingi vya habari vyenye staili, wasomaji, angle na ladha tofauti na taarifa za tv moja pekee haziwezi kukidhi kiu hii kubwa. Ewe Majaliwa mwema, labda nikupe picha ilivyo kwa wenzetu. Serikali ya Ghana imeamua kudhamini waandishi wa habari 55 kwenda AFCON kuandika kuhusu tukio hilo. Hoja ya serikali ni moja tu; kwamba Ghana ina mambo machache sana yanayounganisha taifa lao lakini mpira ni jambo la kwanza. Kwa sababu ya maslahi ya hilo, na labda kuna maslahi ya kisiasa pia, serikali yao imechukua uamuzi huo. Sisemi hapa serikali yetu idhamini waandishi 55 kwenda Misri. Ninachojua ni kwamba mojawapo ya mambo ambayo huwapa wananchi furaha ni pale wanapoona wawakilishi wao wanawawakilisha vizuri. Tanzania imekuwa mara nyingi ikishika nafasi za chini katika Happiness Index kuwa na watu wenye furaha kwa sababu mara nyingi hatufanyi vizuri sana katika mambo ambayo yanaunganisha watu wengi. Ripoti za furaha na matumaini kutoka kwenye AFCON zinaweza kunyanyua ari na furaha kwa wananchi. Ninasikitika kusema kwamba hadi wakati naandika makala hii, waandishi wetu wa habari hawapo na timu Misri. Si kwa sababu hawapendi kwenda lakini kwa sababu hali za uchumi za vyombo vyetu vya habari hazijaruhusu waende wakati timu inakwenda. Hali pia nadhani si nzuri kwa sekta binafsi na pengine ndiyo sababu hazijadhamini waandishi kama ilivyokuwa huko nyuma. Lakini, kuna uwezekano pia kwamba watu hawakujiandaa na mafanikio haya makubwa ya vijana. Hawakujua kama timu itafuzu na hawakuwa wamejipanga. Ninatamani sana waandishi wetu wa habari waende Misri na watuandikie kutoka huko. Ni aibu kwa nchi yenye vyombo vya habari vingi kama Tanzania kuripoti tukio hili kubwa kwa kusoma BBC, SuperSport, Goal na magazeti mengine. Kuna mengi sana ya kujifunza kupitia mashindano makubwa kama haya. Mhe Waziri Mkuu, ukitaka kujua umuhimu wa kutengeneza kada nzuri ya waandishi wa habari, angalia tu waandishi ulionao ofisini kwako. Una bahati ya kuwa na wanahabari waliofunzwa vema na wenye exposure kubwa na ndiyo sababu mambo yako yanakwenda vizuri katika eneo hilo. Kwenye sekta ya michezo kuna kundi kubwa la waandishi wazuri na vijana. Wamesoma vizuri na wana ari ya kufanya kazi. Kitakachowafanya waende daraja lingine ni kuwapa tu exposure ya kwenda nje, kuwaona wachezaji na timu kubwa wanavyojiandaa na mashindano, kuona mikutano na mahojiano ya waandishi yanavyoandaliwa na uandishi wenyewe ulivyo katika mashindano makubwa. Uzoefu huu ni muhimu kwa sekta ya habari na kwa nchi yetu pia. Vijana wa Tanzania, wa kike na wa kiume, wanaunda zaidi ya asilimia 70 ya watu wote. Ni muhimu tukawapa vijana hawa jukwaa la kuonyesha uwezo wao na kuandika mambo ambayo wao wenyewe wanayaelewa na ndiyo changamoto zao. Ningetamani sana Mhe Waziri Mkuu ufanikishe kwamba walau waandishi wachache vijana; wa kike na wa kiume, wa redio, magazeti na mtandaoni, waende Misri kuripoti na wakirudi wawe tofauti na namna walivyoondoka. Lakini, kwa wachezaji walioko Misri, watafurahi kuona kwamba Taifa letu lipo nao. Nyakati wakati wanafuzu, kila mmoja wetu alijua na shangwe ilikuwa kubwa; leo, nikiangalia kwa jicho langu, naona hamasa imeshuka hata kabla ya mashindano yenyewe kuanza. Huu ulikuwa wakati wa kuwa na hamasa ya aina yake. Tumeenda AFCON kwa mara ya kwanza baada ya miaka 40 na hatujui ni lini tutarudi tena. Na hatuna uhakika kama tutakuwa hapa duniani wakati huu. Pengine hii ndiyo fursa pekee kwa baadhi ya watu kuiona Stars ikicheza mashindano makubwa. Tuitumie vizuri fursa hii. Tujitangaze. Tutengeneze waandishi wa kimataifa na tuwafanye Watanzania watu wenye furaha.Ninaamini hili liko ndani ya uwezo wako. Ezekiel KamwagaDar es Salaam17062019  <topic>: MICHEZO 